钦定古今图书集成/理学汇编/文学典/第110卷 > 魏允中
## 钦定古今图书集成/理学汇编/文学典/第110卷 > 魏允中

按《列朝诗集》，允中字懋权，南乐人。万历庚辰进士，除
太常博士，迁吏部稽勋主事，寻移考功，病卒，年四十
二。懋权为诸生，王元美以兵使行部，赠之诗曰：“还将
代兴意，对酒颂如渑。”丙子秋试，元美偕同官饮于使
院，戒阍吏曰：“小录至，非魏允中第一，无伐鼓以传也。”
抵暮鼓发，相与讙叫绝倒。其赏异如此。懋权与其兄
允贞、弟允孚皆举进士，称“三魏。”与其同年顾宪成、刘
应兰皆乡试第一，号“庚辰三解元。”咸相与镞砺志节，
以名世相期许。江陵专政，懋权与顾、刘皆不肯阿附。
江陵败，允贞为御史，弹射新执政，时人侧目，以懋权
为党魁。懋权卒，允孚与廷兰继之，而宪成与允贞皆
为万历中名臣。